“Болгар радиосы”на – 1 яшь! (Илнур Фәйзрахманов белән ИНТЕРВЬЮ)

	Февраль елның иң кыска ае гына түгел. Ул бәйрәмнәргә бай булган ай буларак та билгеле. Россия фәне көне, 14 февраль, халыкара стоматологлар көне, 23 февраль һәм башкалар. Халык арасында популяр булган “Болгар радиосы” да үзенең беренче туган көнен елның икенче аенда уздыра. Бер ел эчендә нәрсәләр булган соң? Киләчәктә радио безне нинди тапшырулар белән гаҗәпләндерәчәк? Бу сорауларга безгә Илнур Фәйзрахманов җавап бирде.	 - Илнур әфәнде исәнмесез! “Болгар радиосы”ның бүгенгесе турында сөйләшә башлаганчы аның тарихына тукталып китәсе килә. Радионың “чишмә башы” нидән гыйбарәт? – Хәерле көн барлык укучыларга һәм тыңлаучыларга. “Болгар радиосы” тарихы әле бер елга сузылган сәхифәдән генә гыйбарәт булса да, аңа алып килгән еллар саны дистәдән артыкка китә. 2002нче елда “Татарстан Яңа Гасыр” телерадиокомпаниясе оешкач эфирга чыккан “Яңа гасыр” радиосын еллар узгач та тыңлаучыга кызыклырак итү ихтыяҗы зур иде. Радио базары бер урында таптанганны, калыплашып эшләгәнне яратмый. Бигрәк тә Дәүләт канаты астындагы радиоларга замана агымына җайлашу кыен. Без Дәүләт контракты буенча эшләнергә тиешле тапшыруларны да эфирга бирергә, шуның белән җитәкчеләребез алып барган сәясәт, иҗтимагый эшчәнлекне яктыртырга, мәдәни мирасыбызны пропагандаларга тиешбез. Ә заман исә безне реклама бирүчеләр өчен кызыклы булырга әйди. Даими хәрәкәт чорында озын – озын тапшыруларны тыңлап утыру һәркемнең дә көченнән килми. Шигырьдәгечә, я без үзебез үзгзәрергә, я дөньясын үзгәртергә тиеш идек. Нәкъ менә икътисадый кызыксыну уяту өчен, телерадиокомпания җитәкчелеге фатихасы белән без 2012нче елдан ребрединг ясадык. Исемебез белән бергә концепциябез дә үзгәрде. Шул сәбәпле, радио аудиториясенең саны да берникадәр үзгәрешләр күрде – “Болгар радиосы” дип сүз башлаган чорда үз алдыгызга куелган максатларыгызга ирешә алдыгызмы? – Максат, беренче чиратта, шәһәр – башкала аудиториясен киңәйтү иде. Икенчедән, кызыклы сәхифәләр, тыңлаучы яраткан җырларны, алар янәшәсендә яңа язмаларны ишеттерү. Һәм әлбәттә, Казанда эшләүче радиостанцияләр арасында рейтингыбызны күтәрү. Бу максатларга ирешүдә анык план һәм беренче адымнар бар. Бүген инде “Болгар радиосы” кеше телендә. Тәнкыйтьлиләр, мактыйлар… Битарафлар юк, шунысы бик сөендерә. – Илнур әфәнде, радионың исеме турында да сөйләп китсәгез иде. Ни өчен “Болгар”? – Тарихтан беләбез, данлыклы Болгар дәүләте булган. Бу җирлектә бүген яңарту эшләре бара. Кемнәр генә, ни генә әйтсә дә, бу бабаларыбыз җире. Ә безнең тарихка, аны олылаучыларга хөрмәтебез зур. Менә шуларны уйлап, анализлап Татарстанда бара торган яңарту эшләренә үз өлешебезне керттек дип уйлыйм. Беренче көннәрдән үк безнең шигарь: “Болгар радиосы” һәр татарның йөрәгендә” булды. – “Болгар радиосы” башка радиолардан кайсы ягы белән аерылып тора? – “Болгар радиосының” иң зур ачышы - татарда беренче “Чәк чәк шоу” радиотамашасы. Иң бәхәсле, гадәти булмавы, вакыт – вакыт ачуны китерүе белән яраттырган проектыбыз ул безнең. “Болгар радиосы”ның башкалардан аерылып тора торган ягы ул – тәҗрибәле, татар телендә тәмләп сөйләшүче, радио үсеш кичерсен өчен, яңгырда да, кызуда да, салкында да эшләргә әзер булган алып баручылары. Дөрес, турыдан – туры эфирда эшләгәндә, кәмит сүзләр, “пешеп җитмәгән” җөмләләр дә ычкына. Әмма барыбер дә тырышабыз. – Радиотамашачыны алда нинди үзгәрешләр көтәчәк: яңа алып баручылар яисә яңа тапшырулар? – Зурдан кубып гел яңалык артыннан куу - файдасыз эш. Булганын җиренә җиткереп, күп тыңлаучылар ишетерлек итеп эшләргә кирәк. Тапшыруны иҗат итеп, эфирга әзерләү генә җитми. Синең тапшыруың эфирга чыкканнан соң, тыңлаучының кайтавазын алуга да ирешү кирәк. Әгәр тема кызык икән, тыңлаучы да сиңа җавап бирәчәк. Узган ел азагында бездә кастинг узды. Озакламый яңа тавышларны ишетергә мөмкин булачак. Ә бу көннәрдә исә без ял көннәре өчен радиопроект әзерлибез. Кешене ял иттерә, сөендерә, уйландыра торган шоу булырга тиеш ул, Алла бирса. – Мәгълүм булганча, февраль аенда "Болгар Радиосы"ның туган көне. Шушы уңайдан тамашачыны "Шәп!" дип гаҗәпләндерерлек чара уздырылачакмы? – Февраль безнең закон нигезендә туу турында таныклык алган көнебез. Әмма бер ел тулуга багышланган зур чараны без апрель аена планлаштырдык. Мин нинди дә булса гаҗәпләндергеч “мөгезле” җыеннар яклы түгел. Тамашачы – тыңлаучыны җыясың икән, син аңа сыйфатлы эш күрсәт. Апрельдәге чара чыннан да “Шәп”! – дип әйтерлек тамаша булачак. Радионың иң якын дус – җырчылары һәм Мәскәүнең “Вирус” төркеме әлеге чарага килергә теләк белдерде инде. – Димәк, апрель аенда радиотыңлаучыларны ниндидер серле “Шоу БУМ!” көтәчәк. Илнур әфәнде, әңгәмәбез ахырында укучыларга нинди теләкләр теләр идегез? – Тыңлаучыларга һәр көннең яхшы хәбәрләр алып килүен телим. Әгәр халык ничек очны – очка ялгарга икән дип баш ватмаса, тормышыбызда позитивка урын түрдән булачак.
  

Болгар радиосы

	№   |  	


